ຫົວໜ້າ ສປຊ ຍ້ອງຍໍ ຜູ້ນໍາຝ່າຍຄ້ານ ໃນມຽນມາ (ເບິ່ງສະໄລດ໌)
ຫົວໜ້າສະຫະປະຊາຊາດ ກ່າວຍ້ອງຍໍທ່ານນາງອອງຊານຊູຈີ ຜູ້ນໍາຝ່າຍຄ້ານໃນມຽນມາ ທີ່ເຊົາຄັດຄ້ານເຂົ້ານັ່ງໃນສະພາແຫ່ງຊາດ 
ທ່ານພັນກິມູນ ເລຂາທິການໃຫຍ່ສະຫະປະຊາຊາດກ່າວຍ້ອງຍໍທ່ານນາງອອງຊານຊູຈີທີ່ຖືກເລືອກຕັ້ງເປັນສະມາຊິກໃໝ່ຂອງສະພາແຫ່ງຊາດຂອງມຽນມາແລະຫົວນິຍົມປະຊາທິປະໄຕທີ່ຕົກລົງຍຸດຕິການຄັດຄ້ານເຂົ້ານັ່ງໃນສະພາແຫ່ງຊາດທີ່ຄອບງໍາໂດຍພວກທະຫານນັ້ນ ທ່ານພັນກິມູນກ່າວຖ້ອຍຖະແຫຼງດັ່ງກ່າວໃນວັນອັງຄານມື້ນີ້ ໃນຂະນະທີ່ພວມພົບປະກັບທ່ານນາງອອງຊານຊູຈີ ຜູ້ທີ່ໄດ້ຮັບລາງວັນໂນແບລ ຂະແໜງສັນຕິພາບ ທີ່ບ້ານພັກຂອງທ່ານນາງ ແຄມບຶງແຫ່ງນຶ່ງໃນນະຄອນຫຼວງການຄ້າຢ້າງກຸ້ງນັ້ນ ໃນວັນຈັນວານນີ້ ທ່ານນາງອອງຊານຊູຈີແລະພວກສະມາຊິກຂອງພັກ ສັນນິບາດແຫ່ງຊາດເພື່ອປະຊາທິປະໄຕໃນມຽນມາໄດ້ປະກາດໃຫ້ຮູ້ວ່າ ພວກເຂົາເຈົ້າຈະເຂົ້າຮ່ວມສະພາເປັນຄັ້ງທໍາອິດໃນວັນພຸດມື້ອື່ນນີ້ເພື່ອສາບານເຂົ້າຮັບຕໍາແໜ່ງ ພັກສັນນິບາດແຫ່ງຊາດເພື່ອປະຊາທິປະໄຕຫຼື NLD ໄດ້ຄັດຄ້ານຕໍ່ຂໍ້ ຄວາມໃນຄໍາສາບານທີ່ບັງຄັບໃຫ້ພວກສະມາຊິກສະພາກ່າວວ່າ ປົກປ້ອງຄຸ້ມຄອງລັດຖະທໍາມະນູນຊຶ່ງໄດ້ຮ່າງຂຶ້ນໂດຍພວກອະດີດທະຫານທີ່ປົກຄອງປະເທດ ແລະວ່າ ການຈົ່ງບ່ອນນັ່ງໄວ້ຕ່າງຫາກໃນຈໍານວນ 1 ສວນ 4 ຂອງຈໍານວນບ່ອນນັ່ງທັງໝົດ ໃນສະພາ ໄວ້ໃຫ້ພວກທະຫານທີ່ບໍ່ໄດ້ຖືກເລືອກຕັ້ງໂດຍປະຊາຊົນນັ້ນ ບັດນີ້ກຸ່ມຝ່າຍຄ້ານໄດ້ຕົກລົງທີ່ຈະສາບານໂຕເຂົ້າຮັບຕໍາແໜ່ງ, ແຕ່ ປະຕິຍານວ່າຈະຊຸກຍູ້ ໃຫ້ມີການປ່ຽນແປງລັດຖະທໍາມະນູນໂດຍຜ່ານການເຄື່ອນໄຫວທາງນິຕິບັນຍັດ ທ່ານນາງ ອອງຊານຊູຈີ ກ່າວໃນວັນອັງຄານມື້ນີ້ວ່າ ທ່ານນາງມີຄວາມເຕັມໃຈທີ່ຈະທໍາການປະນີປະ ນອມເພື່ອເຫັນແກ່ຜົນປະໂຫຍດຂອງການປະຕິຮູບ ນັບວ່າເປັນການພົບປະຄັ້ງທໍາອິດລະຫວ່າງທ່ານນາງອອງຊານຊູຈີ ແລະຫົວໜ້າອົງການສະ ຫະປະຊາຊາດ ທີ່ກໍາລັງທໍາການຢ້ຽມຢາມມຽນມາເປັນເວລາ 3 ມື້ ໃນການກ່າວປາໄສຕໍ່ສະພາແຫ່ງຊາດຂອງມຽນມາໃນວັນຈັນວານນີ້ ທ່ານພັນກິມູນ ໄດ້ສະ ແດງໃຫ້ການສະໜັບສະໜຸນການປະຕິຮູບໄປສູ່ລະບອບປະຊາທິປະໄຕທີ່ໄດ້ເລີ້ມມາໂດຍ ລັດຖະບານພົນລະເຮືອນແຕ່ໃນນາມຊື່ໆ ທີ່ໄດ້ຂຶ້ນດໍາລົງຕໍາແໜ່ງໃນປີແລ້ວນີ້ ຫົວໜ້າສະຫະປະຊາຊາດຍັງໄດ້ກ່າວຍ້ອງຍໍປະຊາຄົມນາໆຊາດເຊ່ນກັນ ທີ່ໄດ້ເອົາບາດ ກ້າວຕ່າງໆເພື່ອຜ່ອນຄາຍການລົງໂທດຂອງຕົນມາເປັນເວລາດົນນານຕໍ່ອໍານາດປົກຄອງ ທະຫານມຽນມາ ແລະຮຽກຮ້ອງໃຫ້ຕ່າງປະເທດເຂົ້າໄປລົງທຶນໃນມຽນມາທີ່ຕັ້ງຢູ່ພາກ ພື້ນເອເຊຍຕາເວັນອອກສຽງໃຕ້ແຫ່ງນີ້